**ELŐTERJESZTÉS**

Tárgy: Káli-medence Idősek Otthona Mindszentkálla intézményvezetői pályázat ismételt kiírása

Készítette: Bögös Rita Zsuzsanna ügyintéző

**Tisztelt Képviselő-testület!**

A Káli-medence Idősek Otthona Mindszentkálla vezetője, Marton Éva Zsuzsanna közalkalmazotti jogviszonya megszüntetését kérte 2016. május 31. napjával a negyven éves szolgálati idővel igénybe vehető öregségi nyugdíjazása miatt. Marton Éva Zsuzsanna munkavégzés alóli mentesítése 2016. február 1. napjával kezdődik. A Nemzeti Közigazgatási Intézet (NKI) internetes oldalán történő közzététel eredményeként nem érkezett be pályázat, ezért annak újbóli kiírása szükséges.

A Káli-medence Idősek Otthona Mindszentkálla intézményvezetői állásának kiírásával kapcsolatban a jogszabályi előírások a következők:

A közalkalmazottak jogállásáról szóló 1992. évi XXXIII. tv. 20/A. §-a alapján közalkalmazotti jogviszony pályázat alapján létesíthető.

A Képviselő-testület által adott intézményvezetői megbízás **magasabb vezető megbízásnak** minősül, és a kinevezéstől számított 5 évre szól.

A Közalkalmazottak jogállásáról szóló 1992. évi XXXIII. tv. 20/A. (3) bek. szerint a pályázati felhívásban meg kell jelölni:

* a munkáltató és a munkakör, vezetői megbízás megnevezését,
* a munkakörbe tartozó illetve a vezetői megbízással járó lényeges feladatokat,
* a pályázat elnyerésének valamennyi feltételét,
* a pályázat részeként benyújtandó iratokat, igazolásokat, továbbá
* a pályázat benyújtásának feltételeit és elbírálásának határidejét.

A pályázati felhívásnak ezen túl tartalmaznia kell:

* beosztáshoz kapcsolódó esetleges juttatásokat
* a jogviszony időtartamát,
* a pályázat benyújtásának formáját, határidejét és helyét, a pályázat tartalmi követelményeire vonatkozó szabályokat,

A pályázati felhíváshoz csatolni kell

* + a pályázó szakmai önéletrajzát,
	+ a pályázó nyilatkozatát arról, hogy a pályázati anyagában foglalt személyes adatainak a pályázati eljárással összefüggő kezeléséhez jozzárjárul.

Az intézményvezetői megbízás feltételei:

* Az 1/2000. (I.7.) SZCSM rendelet 3. számú mellékletében előírt felsőfokú (szociális munkás, szociálpedagógus, okleveles egészségügyi szociális munkás, okleveles szociális munkás, okleveles szociálpolitikus) képesítés,
* A magasabb vezető beosztásra történő megbízás feltétele legalább öt év felsőfokú végzettséget vagy felsőfokú szakmai képesítést igénylő, a gyermekvédelem, a szociális ellátás, az egészségügyi ellátás, illetve a közoktatás területén betöltött munkakörben szerzett szakmai tapasztalat.
* A magasabb vezető, vezető beosztásra történő megbízás feltétele, hogy a közalkalmazott nem áll cselekvőképességét érintő gondnokság alatt, amelyről a megbízást megelőzően nyilatkozik.

A pályázatnak tartalmaznia kell a pályázó szakmai életrajzát, az intézmény vezetésére vonatkozó programot, a pályázati felhívásban megfogalmazott tartalmi követelményeket, arról szóló nyilatkozatát, hogy a pályázati anyagában foglalt személyes adatainak a pályázati eljárással összefüggésben szükséges kezeléséhez hozzájárul.

A pályázati felhívást közzé kell tenni a Nemzeti Közigazgatási Intézet (NKI) internetes oldalán, valamint a szociális közlönyben. A pályázat benyújtásának legkorábbi határideje – vezetői pályázat esetén – a pályázati felhívásnak a NKI honlapján való elsődleges közzétételtől számított 30 napnál rövidebb nem lehet.

Ezen túl a pályázati felhívást, ha a fenntartó önkormányzat, a székhelyén, a helyben szokásos módon is köteles közzétenni.

Kérem a képviselőket, hozzák meg döntésüket!

**MINDSZENTKÁLLA KÖZSÉG ÖNKORMÁNYZATA KÉPVISELŐ-TESTÜLETÉNEK**

**…/2015. ( ) HATÁROZATA**

***Intézményvezetői munkakörre kiírt pályázati felhívás jóváhagyásáról***

Mindszentkálla Község Önkormányzata Képviselő-testülete a Káli-medence Idősek Otthona Mindszentkálla intézmény intézményvezetői munkakörére kiírt pályázati felhívást jóváhagyja.

Utasítja a polgármestert, hogy a pályázati felhívás közzététele érdekében szükséges intézkedéseket tegye meg.

Felelős: Keszler Gyula, polgármester

Határidő: azonnal